My kind is bang vir die donker - Jou Gesin | Solidariteit WêreldJou Gesin | Solidariteit Wêreld
Tuis › Artikels › My kind is bang vir die donker
'n Vrees vir die donker is algemeen in kinders, en begin gewoonlik in die peuterstadium. Dit is die tyd wanneer 'n kind se verbeelding ontwikkel. Ongelukkig is hierdie vrees blywend vir sommige kinders. Dié met angstige persoonlikhede kan ook meer ernstig deur vrees geaffekteer word, en kan moontlik dag en nag by jou wil bly, en jou van kamer tot kamer volg.
Dit is egter nooit te vroeg om kinders toe te rus om hulle vrese te beveg nie.
Laat jou kind verstaan dat dit normaal is om bang vir die donker te wees en dat jy verstaan. Moenie maak asof die vrees nie bestaan nie. Jou kind het jou ondersteuning nodig. Sy vrees is vir hom nie 'n onbenulligheid nie.
Verduidelik aan jou kind dat die donker net vreesaanjaend is omdat ons nie kan sien wat rondom ons aangaan nie. Ons verbeelding kan ons dan laat stres oor dinge wat nie bestaan nie. Wanneer jou verbeelding jou probeer flous, sit die lig aan en jy sal sien dat daar niks is waarvoor jy bang hoef te wees nie.
Maak seker dat jou kind die ligskakelaar maklik kan bykom. Raakligte wat met batterye werk, kan van groot hulp wees. Plaas hulle in plekke wat jou kind se vrees aanwakker, soos binne-in sy kas, of in donker hoekies. Jy kan selfs een onder sy bed plaas, en in die gang. Wanneer hy voel dat hy in beheer van die donker is, sal hy minder vreesagtig wees.
Praat met jou kind oor wat hom bang maak. Ons moet nie net aanneem dat ons weet waarvoor hulle bang kan wees nie. Dit kan 'n tema in een van hulle storietjies wees wat ons nooit sou verwag nie. Wanneer jy weet wat die vrees veroorsaak, kan julle daaroor praat, en dit kan dalk minder vreesaanjaend begin lyk.
Sit 'n prettige lampie of lig in jou kind se kamer. Dit moet egter nie te helder wees en jou kind se rus verstoor nie. Dit moet ook nie te dof wees, of op plekke geplaas word waar dit meer vreesaanjaende skaduwees veroorsaak nie. Gloeiballe is baie oulik. Jou kind kan dit optel en met hom saamdra.
Maak ook seker dat daar lig tussen jou kind se kamer en jou kamer is. Hy moet voel dat hy maklik by jou kan uitkom. Los dan ook jou deur en syne in die nag oop.
Raak ontslae van die skaduwees wat jou kind bang maak deur die voorwerp te skuif wat die skaduwee veroorsaak.
Dit mag soos 'n goeie idee klink om saam met jou kind seker te maak dat daar nie monsters in sy kas of onder sy bed wegkruip nie. Dit sal hom egter laat dink dat daar wel so 'n moontlikheid is. Wys hom in die kas en onder die bed dat daar niks is om te vrees nie, nie dat daar nie monsters is nie.
Speel met skaduwees. Wys jou kind hoe lekker dit is om skadu-diertjies met julle hande te maak.
Vier die donker deur rond te dans in die donker met naggloeiende armbande aan of verf julleself met naggloeiende verf.
Bly ten alle tye kalm en moenie ongeduldig raak met jou kind se vrees nie. Hy moet geensins alleen voel in sy stryd nie.